Østfoldmuseene

**Østfoldmuseene** er et kulturhistorisk museum med nasjonalt samfunnsansvar for å samordne innsamling, dokumentere, forske og formidle kultur- og naturhistorie i Østfold. Museet forvalter en omfattende samling av gjenstander, fotografier, farkoster, bygninger og arkiv, og tar årlig imot rundt 120 000 besøkende.

## Historie
Østfoldmuseet ble stiftet i 2006, og bestod da av Administrasjon, Borgarsyssel Museum, Folkenborg Museum, Haldenvassdragets Kanalmuseum, Kystmuseet Hvaler, Moss by- og industrimuseum, Museumstjenesten og Østfold fylkes billedarkiv.

Fra 1. januar 2010 ble Fredrikstad Museum og Halden historiske Samlinger konsolidert, og organisasjonens nye navn ble Østfoldmuseene.

Fra 1. januar 2011 ble også Storedal Kultursenter konsolidert inn i Østfoldmuseene, men gikk ut igjen av Østfoldmuseene med virkning fra 1. januar 2022. Fellesmagasinet Trollull ble tatt i bruk fra 2011.

Folkenborg museum gikk ut av Østfoldmuseene med virkning fra 1. januar 2025 for selv å drive publikumsrettet virksomhet og ivareta bygninger og anlegg, mens Østfoldmuseene overtok eierskap til, og forvaltning av, den kulturhistoriske samlingen fra Folkenborg museum.

## Organisasjon
**Østfoldmuseene** ble stiftet 8. desember 2009 med etableringsstart 1. januar 2010. Stiftelsen er stiftet av: Østfold fylkeskommune, Moss kommune, Stiftelsen Fredrikstad museum, Stiftelsen Halden historiske Samlinger, Stiftelsen Borgarsyssel Museum, Stiftelsen Folkenborg museum, Stiftelsen Haldenvassdragets Kanalmuseum og Hvaler kulturvernforening.

Stiftelsen Folkenborg museum gikk ut av Østfoldmuseene med virkning 1.1.2025, og ny avtale om samarbeid på utsiden av konsolideringen er etablert.

Østfoldmuseene driver fra 1.1.2025 Borgarsyssel museum, Fredrikstad museum, Moss by- og industrimuseum, Halden museum, Haldenvassdragets Kanalmuseum og Kystmuseet Hvaler. Viken fylkeskommune har fra 2022 overført eierskap til Østfold fylkes billedsamling til Østfoldmuseene. Østfoldmuseene eier og forvalter den kulturhistoriske samlingen knyttet til Folkenborg fra 1.1.2025.

## Avdelinger

### Borgarsyssel Museum

Borgarsyssel Museum ble stiftet i 1921 og ligger ved ruinen etter Nikolaskirken fra omkring 1115. Museet dokumenterer og formidler kulturhistorie fra hele Østfold fra middelalderen og fram til nå.

### Fredrikstad museum
Fredrikstad museum ble grunnlagt i 1903, og er i dag et museum med kunst- og kulturhistoriske samlinger. Museet har utstillinger på fire avdelinger.

### Halden historiske Samlinger
Halden historiske Samlinger har som formål å forvalte og formidle museumssamlingene og historiske arkiver. Stiftelsen Halden historiske Samlinger forvalter flere samlinger og museer.

### Haldenvassdragets kanalmuseum
Haldenvassdragets kanalmuseum formidler kunnskap om det biologiske mangfold i skog og vassdrag.

### Moss by- og industrimuseum
Moss by- og industrimuseum samler, bevarer og dokumenterer Moss bys sosiale, arkitektoniske og industrielle historie, med vekt på tidsskiftene i det 20. århundre.

### Kystmuseet Hvaler
Kystmuseet Hvaler er Østfoldmuseenes avdeling for kystkultur. Museet ligger på Nordgården Dypedal på Spjærøy.

### Museumstjenesten/ Østfold fylkes billedarkiv
Museumstjenestens arbeidsområder er knyttet til innsamling og bevaring av gjenstander, dokumentasjonsteknikker samt formidling generelt. Tjenestens geografiske arbeidsområde er hele Østfold fylke.

### Trollull fellesmagasin
Trollull fellesmagasin er Østfoldmuseenes felles museumsmagasin. Magasinet ble åpnet i 2012, og er lokalisert i Mysen.

## Referanser


## Eksterne lenker
* Østfoldmuseenes nettsted
* Østfoldmuseenes kanal på YouTube